På grund af den udbredte coronasmitte i Skagen Sogn opfordrer Skagen Menighedsråd til, at der vises coronapas ved kirkekoncerter og andre aktiviteter i Skagen Kirke. Det gælder dog ikke gudstjenester. Samtidig opfordrer Kulturhus Kappelborg og Skagen Bio, at der indtil videre vises coronapas. -	Med den store indsats, der ydes i Skagen, sammenholdt med et testcenter, der har åbent alle ugens dage, så har vi et håb om, at situationen snart er under kontrol igen, og vi kan tilbyde frihed for coronapas ligesom det øvrige land, lyder det fra Vibeke Zinck Mose, Skagen Menighedsråd i pressemeddelelse, der også har Kulturhus Kappelborg og Skagen Bio som afsender. Solidarisk opbakning fra Skagen Bio Henning Dochweiler fra Skagen Bio fortæller til TV2 Nord, at det fra Skagen Bios side er tænkt som et solidarisk signal. -	Vi ønsker at sende et signal om, at vi støtter de andre institutioner, der også kan være truede, hvis smitten stiger yderligere i Skagen Sogn. Det er en opfordring til, at man viser coronapas, men da der ikke er noget juridisk grundlag for at holde folk ude, hvis de ikke vil fremvise coronapas, så må vi lukke dem ind alligevel, det er sådan, det er, siger bestyrelsesformand hos Skagen Bio, Henning Dochweiler. Henning Dochweiler fortæller, at der endnu ikke har været nogle kommentarer fra biografgængerne i Skagen. Første forestilling i Skagen Bio med en opfordring om fremvisning af coronapas er i aften.

Referat:
På trods af den nylige lempelse af kravet om coronapas-fremvisning, så opfordrer flere steder til fremvisning af coronapas, selvom det ikke er et krav.